ECF ไหลต่อ 24% หลังพันแก๊งหุ้นฉาว “ซัน Super Trader” ทำราคาหุ้น!?!
ECF ไหลต่อ 24% หลังพันแก๊งหุ้นฉาว “ซัน Super Trader” ทำราคาหุ้น!?! ล่าสุด ณ เวลา 15.35 น. อยู่ที่ระดับ 6.70 บาท ลบ 2.15 บาท หรือ 24.29% สูงสุดที่ระดับ 8.85 บาท ต่ำสุดที่ระดับ 6.60 บาท ด้วยมูลค่าการซื้อขาย 620.80 ล้านบาท
10 ต.ค. 2561

ผู้สื่อข่าวรายงานว่า ราคาหุ้น บริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 15.35 น. อยู่ที่ระดับ 6.70 บาท ลบ 2.15 บาท หรือ 24.29% สูงสุดที่ระดับ 8.85 บาท ต่ำสุดที่ระดับ 6.60 บาท ด้วยมูลค่าการซื้อขาย 620.80 ล้านบาท

ทั้งนี้ ราคาหุ้น ECF ยังคงถูกแรงเทขายจนราคาหุ้นปรับตัวลดลงอย่างต่อเนื่องในการซื้อขายรอบบ่าย หลังปรากฏข่าวมีชื่อบริษัทเข้าไปเกี่ยวข้องกับ “กลุ่มลงทุน Super Trader” ซึ่งมี นายกระทรวง จารุศิระ หรือ “ซัน ซุปเปอร์เทรดเดอร์” เป็นประธานกรรมการเครือข่ายดังกล่าว 
โดยขณะนี้ มีกระแสข่าวเกิดขึ้นว่า นายกระทรวง มีพฤติกรรมที่ส่อเค้าหรืออาจเข้าข่ายไม่โปร่งใสในฐานะที่ตนเป็นผู้บริหาร Super Trader จากข้อมูลตามที่ปรากฏบนหน้าสื่อเกี่ยวกับการที่นายกระทรวงเข้าทำข้อเสนอกับเจ้าของบริษัทจดทะเบียนต่างๆ เพื่อขอเป็นผู้ทำราคาหุ้นให้กับบริษัทที่เกี่ยวข้อง โดยใช้เครือข่ายสมาชิก Super Trader ซึ่งปัจจุบันมีนักลงทุนรายย่อยจำนวนมากเข้าร่วมมาเป็นแรงหนุน หรือส่วนหนึ่งของขบวนการทำราคาหุ้น ขณะที่นายกระทรวงจะได้รับผลประโยชน์ตอบแทนในรูปของค่าจ้าง (หุ้นและเงินสด) และยังสามารถหาส่วนต่างกำไรจากการซื้อขายหุ้นนั้นๆ ควบคู่ไปด้วย